Klopjag op perseel waar wasgoedpoeier vervals is | Maroela Media
'n 42-jarige man sal binnekort in die Springs-landdroshof verskyn in verband met die oortreding van die Wet op Vervalste goedere.
Die Valke se eenheid wat ernstige handelsmisdaad ondersoek, saam met handelsmerkbeskermers van Spoor & Fisher-prokureurs, is deur die polisie in Springs, Gauteng bygestaan en het Vrydag toegeslaan op 'n eiendom in Springs.
Lt.kol. Philani Nkwalase, woordvoerder van die direktoraat vir prioriteitsmisdaadondersoeke (die Valke), het gesê die soektog is uitgevoer ná 'n omvattende ondersoek oor die vervaardiging en verkope van vervalste waspoeier op die perseel. Monsters van die vervalste produkte is aangeskaf en die Valke het 'n voorlopige ondersoek saam met die handelsmerkbeskermers gedoen.
"Die Valke se span het bevind die perseel word as 'n grootskaalse vervaardiging- en verspreidingsfasiliteit gebruik. Groot hoeveelhede rou materiaal insluitend masjinerie en waspoeier, sonder enige handelsmerke, is gevind. Die span het ook beslag gelê op vervalste handelsmerketikette, skale en kleursel."